Aiemmin sensuroidut Muumi-jaksot esitetään ensimmäistä kertaa Suomessa – luvassa kiroilua, demoneita ja väkivaltaa

Aiemmin Suomessa sensuroidut jaksot saavat ensiesityksensä keväällä MTV:n C More -kanavalla.

Vuosina 1990–92 Japanissa kaikkiaan 600-henkisen tuotantotiimin voimin piirrettyä 104-osaista sarjaa on dubattu lukuisille kielille ja esitetty vähintään 124 maassa.­

Rakastettu lastenohjelma, Muumilaakson tarinat, palaa ruutuihin MTV:n maksullisen suoratoistopalvelun kautta. Suoratoistopalvelu C More:n kautta on katsottavissa helmikuussa sarjan ensimmäiset 26 jaksoa, käy ilmi MTV:n tiedotteesta.

Kaiken kaikkiaan Muumilaakson tarinoita on tehty yhteensä 104 jakson verran. Kuitenkaan kolmea jaksoa ei ole koskaan aiemmin nähty Suomessa. Muumilaakson tarinat on nähty aiemmin Ylen kanavilla.

Aiemmin sensuroidut jaksot sisältävät muun muassa kiroilua, heilumista puukon kanssa sekä demoneita, kertoi NYT-liite jutussaan elokuussa 2016.

Tämän hetkisten tietojen mukaan kaikki aiemmin sensuroidut jaksot tulevat nähtäviksi C More -palvelussa. Kaikki sarjan jaksot näkyvät palvelussa keväällä, mediayhtiö MTV:n toimitusjohtaja Jarkko Nordlund kertoo Ilta-Sanomille.

Aiemmin tiistaina Pikku Myyn äänenä tunnettu Elina Salo muisteli Ilta-Sanomille mieleenpainuvinta kohtausta Muumilaakson tarinoista. Salon mieleen tulivat juuri ne pätkät, joita suomalaiset eivät ole nähneet.

– Siellä oli kaksi jaksoa, jotka Yle hyllytti. Japanilaiset olivat lisänneet sinne omia samuraimiekkojaan, jotka upposivat pehmeään muumivatsaan. Se ei missään nimessä kuulunut Muumilaaksoon ja olimme erittäin ilahtuneita siitä, että Ylellä oli mahdollisuus nämä jaksot hyllyttää.

Muumilaakson tarinoiden uudelleendigitoiminen ja -äänittäminen on herättänyt jo etukäteen polemiikkia. Vuosina 1990–92 Japanissa piirrettyjen Muumilaakson tarinoiden suomenkielisinä, rakastettuina ääninä kuultiin muun muassa Samuli Edelmann (Niisku), Ulla Tapaninen (Muumimamma), Matti Ruohola (Muumipappa) sekä Timo Torikka (Nuuskamuikkunen).

Kaikki palvelussa esitettävät jaksot on käännetty uudelleen vastaamaan modernia suomen kieltä, kerrotaan palvelun tiedotteessa. Nordlund kuitenkin vakuuttaa, että uusissa käännöksissä on puututtu ainoastaan ”joihinkin yksittäisiin sanoihin”.

Nordlundin vakuuttaa myös, että ääninäyttelijöinä tullaan kuulemaan ”superpro ääniä”. Muutoksia on siis luvassa uuden HD-kuvan lisäksi äänenlaatuun, mutta uusia ääniä rakastettujen hahmojen takana ei ole vielä julkistettu.